OJU „MUZEJI” KOTOR

Stari grad 309

85330 Kotor

Br. 01-015/23-59

Kotor, 14. februar 2023. godine

IZVJEŠTAJ O RADU

OJU „MUZEJI“ KOTOR
ZA 2022. GODINU

februara 2023.

S a d r ž a j

I dio

Osnovni podaci o ustanovi

* Osnivanje ustanove
* Upravljanje i rukovođenje
* Organizacija ustanove
* Muzej grada Perasta,

Razvoj Muzeja grada Perasta

* Istorijski muzej Kotor

Razvoj Istorijskog muzeja Kotor

* Galerija solidarnosti

Razvoj Galerije solidarnosti

* Izložbeni prostor Crkve Svetog Pavla

Istorijske okolnosti

* Rimski mozaici u Risnu

Istorijske okolnosti

II dio

Redovna djelatnost

* Uvodne napomene
* Akcenti rada u 2022. godini

Nove stalne postavke

Izrada i promocija prvih suvenira naše ustanove

Izdavačka djelatnost

Revizija Galerije solidarnosti

Zaštita muzejskih predmeta

Realizovani i projekti čija je realizacija u toku

Pokloni

Istraživanja i prezentacija građe

Standardizacija ponude

Arhivska djelatnost

Bibliotečka djelatnost

* Programi i kampanje

Pravac muzej

Praistorijski čovjek Boke Kotorske

Digitalno rimsko doba

Stara vještina za novo doba / Stara vještina za nove generacije

* Priznanja
* Društvena odgovornost
* Infrastrukturne intervencije

Muzej grada Perasta - korak ka rekonstrukciji palate Bujović

Crkva Svetog Pavla

* Prezentacija rada (sajt, društvene mreže)
* Posjeta – prihodi od ulaznica i suvenira
* Međunarodna saradnja
* Otkup muzejskog materijala

III dio

Programska djelatnost

 Uvodne napomene

* „Domicijan u Kotoru”, otvaranje izložbe i prezentacija rezulatata istraživanja
* Noć muzeja

„Galerija solidarnosti”, promocija monografije i stalne galerijske postavke

Muzejski krug

* „Kotorske legendice”, promocija prvog izdanja „Muzeja” za djecu
* „Kotorske pričice o nasljeđu”, promocija druge knjige za djecu

 IV dio

Zaključak i napomene

* Poslovne prostorije
* Muzej grada Kotora kao potreba i cilj
* Lapidarijum – višedecenijska potreba za prostorom
* Mala i Velika gruda, savremeni muzejski punkt

I - OSNOVNI PODACI O USTANOVI

Naziv: Opštinska javna ustanova „Muzeji” Kotor Osnivač: Opština Kotor

Godina osnivanja: 1992.

Adresa: Stari grad 313, 85330 Kotor, Crna Gora

Broj telefona: +382 32 302 540

Veb sajt: [www.muzejikotor.me](http://www.muzejikotor.me)

E-mail: info@muzejikotor.me

PIB: 02012669

Broj žiro-računa: 510-4136-48 (Crnogorska komercijalna banka)

**Osnivanje ustanove**

Opštinska javna ustanova ,,Muzeji“ Kotor osnovana je Odlukom o organizovanju Opštinske javne ustanove „Muzeji" Kotor , koju je potpisao predsjednik Skupštine opštine Kotor 27. januara 1992. godine („Službeni list RCG - opštinski propisi“, br. 003/92 od 10. februara 1992. godine), čime je odlučeno da se postojeći Muzej grada Perasta i Muzej socijalističke revolucije opštine Kotor u osnivanju organizuju kao javna ustanova sa tri organizacione jedinice: Muzej grada Perasta, Istorijski muzej Kotor i Galerija solidarnosti. Uslijedilo je i šest odluka o izmjenama i dopunama Odluke o organizovanju Opštinske javne ustanove ,,Muzeji“ („Službeni list opštine Kotor“ br. 001/94 od 27. 04. 1994, „Službeni list opštine Kotor“ br. 001/96 od 15. 02. 1996, „Službeni list opštine Kotor“ br. 003/99 od 02. 04. 1999, „Službeni list Crne Gore - opštinski propisi“ br. 004/10 od 26. 01. 2010, „Službeni list Crne Gore - opštinski propisi“ br. 009/12 od 16. 03. 2012. i „Službeni list Crne Gore - opštinski propisi" br. 024/14 od 03. 09. 2014), kojima su dodatno regulisani status i organizacija ustanove. Multimedijalna dvorana Crkva Svetog Pavla data je na upravu OJU „Muzeji” 2014. godine, a 16. decembra 2019. godine Skupština opštine Kotor je donijela Odluku o izmjenama i dopunama Odluke o organizovanju Opštinske javne ustanove ,,Muzeji“ kojom je i arheološki lokalitet Rimski mozaici u Risnu na upravu dat ovoj muzejskoj instituciji.

**Upravljanje i rukovođenje ustanovom**

U skladu sa Statutom ustanove, organ upravljanja OJU ,,Muzeji“ je Savjet. Savjet ima predsjednika/cu i četiri člana/ice od kojih je jedan/na iz reda zaposlenih. Predsjednika/cu i članove/ice Savjeta imenuje i razrješava osnivač - Opština Kotor. Mandat predsjednika/ce i članova/ica Savjeta traje četiri godine. Članovi/ice aktuelnog Savjeta ustanove su: predsjednica Slavica Stupić i članovi/ice Slađana Gopčević, Vanja Dabižinović, Nataša Velimirović i Nikola Dončić (iz reda zaposlenih).

Direktor/ica OJU ,,Muzeji“ rukovodi ustanovom i njegova/na ovlašćenja i nadležnosti određeni su zakonom, Statutom i drugim opštim aktima ustanove. Direktora/icu bira Savjet na osnovu javnog konkursa i na period od četiri godine. Nokon konkursne procedure dr um. Dušica Ivetić je za direktorku od strane Savjeta ustanove izabrana 5. oktobra 2022. godine.

**Organizacija ustanove**

Opštinska javna ustanova ,,Muzeji“ Kotor je savremena kompleksna muzejska ustanova koju čine Muzej grada Perasta, Galerija solidarnosti, Istorijski muzej Kotor, Crkva Svetog Pavla i Rimski mozaici. Svaka organizaciona jedinica obavlja, u skladu sa zakonom, Statutom i drugim propisima, svoju djelatnost na osnovu programa rada koji zajedničkim radom realizuju u ustanovi zaposlena lica. Ustanova je usmjerena na čuvanje, proučavanje i prezentaciju kultume baštine (arheološke, etnografske, istorijske, umjetničke, pomorske, arhivske i bibliotečke).

Djelatnost ustanove obavlja se u okviru organizacionih jedinica kao glavnih organizacionih oblika skladno odredbama Statuta (2022) i Pravilnika o organizaciji i sistematizaciji radnih mjesta ustanove (2022). Unutrašnja organizacija zasniva se na zakonitom vršenju poslova, grupisanju istih ili sličnih i međusobno povezanih poslova, stručnoj obradi i evidenciji muzejskog i galerijskog materijala u organizacionim jedinicama i, konačno, obezbjeđenju stalne kontrole i odgovornosti u vršenju poslova.

**Muzej grada Perasta**

Muzej grada Perasta je muzej kompleksnog tipa smješten u palati Bujović u Perastu. Raspolaže muzejskim materijalom koji je uglavnom sakupljen na području Perasta. Muzej grada Perasta u svom fondu ima sljedeće zbirke koje su sačinjene od ostavština peraških porodica sa posebnim akcentom na porodicu Visković: Štafelajno slikarstvo, Savremeno slikarstvo, Oružje, Tekstil, Mobilijar, Notafilija, Numizmatika, Stara štampana knjiga, Arhiv, Faleristika, Ukrasni predmeti, Upotrebni predmeti, Alat, Nakit, Makete brodova, Muzički instrumenti, Navigacioni instrumenti, Brodska oprema, Kartografija, Fotografija, Kamena plastika, Zastave, Vizitkarte, Ikone i religijski motivi, Pečati. Zbirke muzejskog fonda sa 3.359 predmeta predstavljaju neprocjenjivo bogatstvo u prezentovanju kulturne prošlosti Perasta i Boke Kotorske od XV do XX vijeka.

Kad je u pitanju sami objekat Muzeja grada Perasta – znamenita palata Bujović, stanje je alarmantno zbog čega je izrada projekta rekonstrukcije ušla u planove Opštine i Direkcije za uređenje i izgradnju Kotora. Tokom kišnih sezona 2019, 2020. i 2021. godine palata Bujović je, uslijed nevremena i udara jakog južnog vjetra, imala znatna oštećenja krova, a ovo se zdanje već decenijama nosi i sa vlagom i prodorom vode u objekat. Upravo zbog ugroženosti zbirki, njihove vrijednosti i izlagačkog potencijala, OJU „Muzeji“ je o stanju palate Bujović naručila i dobila stručna mišljenja statičara inženjera Đorđa Bijelića i arhitektice – konzervatorke Marije Novaković na osnovu kojih se došlo do zaključka da je neophodna rekonstrukcija kako bi se sačuvalo ovo zdanje i Muzej grada Perasta koji u njemu djeluje.

Osnivanje i razvoj Muzeja grada Perasta

Svojim osnivanjem 1937. godine Muzej grada Perasta je naslijedio staru perašku muzejsku zbirku formiranu tokom druge polovine XIX i početkom XX vijeka donacijama građanstva i nasljednika/ca peraških porodica. Naime, 28. februara 1937. godine na sjednici opštinskog vijeća u Opštinskom domu u Perastu, po pozivu predsjednika Tripa Nikovića, jednoglasno je donesena odluka o usvajanju Statuta Muzeja grada Perasta. Muzej je najprije bio smješten u zdanju peraške Opštine na trgu ispred Crkve Sv. Nikole, a dio muzejske zbirke vezane za kapetana Marka Martinovića bio je izložen u peraškoj kući prilagođenoj toj namjeni. U periodu osnivanja mnogih zavičajnih muzeja 1950-ih godina, odlukom Ministarstva prosvjete Narodne Republike Crne Gore osnovan je Zavičajni muzej u Perastu. Kako bi se muzejski predmeti objedinili i bili izloženi na jednom mjestu, kao prihvatljivo rješenje pokazala se reprezentativna palata Bujović sagrađena u XVII vijeku. Rekonstrukcija palate urađena je 1948. godine tako da, nakon dvadeset godina od osnivanja, Muzej u Perastu dobija jedinstven i do danas u etapama sređivan prostor. Kao dijelu kulturne i turističke ponude Boke Kotorske i Crne Gore, Muzeju se 1967. godine vraća naziv Muzej grada Perasta, a tokom 1970. godine pripojen mu je i Memorijalni muzej porodice Visković, čija je porodična palata znatno stradala u potresu 1979. godine. Nakon kompletne sanacije palate Bujović Muzej grada Perasta je poslije dužeg vremena svečano otvoren 1998. godine. Dogradnjom aneksa 2006. objekat je proširen čime su stvoreni bolji uslovi za deponovanje i prezentaciju muzejskog materijala.

**Istorijski muzej Kotor**

Istorijski muzej Kotor je definisan Statutom OJU ,Muzeji“ Kotor iako još nije zaživio. U pitanju je muzej kompleksnog tipa - raspolaže muzejskim materijalom koji obuhvata arheološku zbirku nekadašnjeg gradskog lapidarijuma i nalaze sa arheoloških lokaliteta u Risnu i Grblju (Mala i Velika gruda): ukupno 809 predmeta. Dio muzejskih predmeta smješten je u Pomorskom muzeju Crne Gore u Kotoru, Upravi za zaštitu kulturnih dobara - nekadašnjem Zavodu za zaštitu spomenika kulture (palata Drago) i Kulturnom centru „Nikola Đurković". Muzej ima stalnu postavku u Crkvi Sv. Mihaila gdje je smješten lapidarijum, kao i u Crkvi Sv. Pavla, gdje je do decembra 2019. godine bio izložen dio arheoloških nalaza sa praistorijskih lokaliteta Mala i Velika gruda. Zbog sigurnosti arheološki nalazi neprocjenjive vrijednosti krajem 2019. godine sklonjeni su iz postavke Crkve Svetog Pavla i pohranjeni u sefove OJU „Muzeji” Kotor. Tokom 2020. godine i procesa prve revizije arheološke zbirke rađeno je uređenje i vanjske postavke Crkve Svetog Pavla. Muzej na otvorenom – vanjska izložbena postavka Lapidarijuma obuhvata nalaze neprocjenjive vrijednosti i kamene spomenike i arheološke fragmente sa prostora Kotora i Boke Kotorske od kojih su neki stariji od dva milenijuma. Izloženi predmeti potiču od antičkog perioda preko razdoblja ranog hrišćanstva, preromanike, romanike, gotike, renesanse, pa sve do baroka.

Osnivanje i razvoj Istorijskog muzeja Kotor

Značajna i izuzetno bogata zbirka kamenih predmeta starog kotorskog lapidarijuma počela je da se stvara još 1906. godine. Naime, nakon opsežnih sanacionih radova, koji su izvođeni u periodu od 1896. do 1907. na Katedrali Sv. Tripuna, u oltarskom prostoru su otkriveni brojni fragmenti crkvenog namještaja iz starijih faza katedrale, pa čak i iz drugih značajnih objekata Kotora. Upravo ovi nalazi su, sa ostalim arheološkim i arhitektonskim ulomcima pronađenim u raznim djelovima Kotora, predstavljali povod i okosnicu za formiranje Bokeljskog starinarskog društva 1906. godine koje je postojalo sve do 1914. godine. Društvo je imalo svoj statut ili pravila čiji je cilj, između ostalog, bio i sakupljanje, obrada i izlaganje starih kamenih spomenika. Tada je i osnovan mali gradski muzej - lapidarijum gdje su smješteni i izloženi predmeti od kamena pronađeni prilikom pomenute sanacije Katedrale. Muzej je bio smješten u bivšoj Crkvi Gospe od Rožarija, koja se nalazila sa zapadne strane pored Crkve Sv. Nikole u Starom gradu. Muzej - lapidarijum je tu ostao sve do kraja Drugog svjetskog rata. Nakon 1945. lapidarijum se selio na više mjesta: ispod stare ljetnje pozornice, kod sjevernih gradskih vrata (bastion Riva), Crkve Sv. Mihaila u Starom gradu i podrum nekadašnje mletačke kasarne. Tokom 1961. i 1962. godine dio najvrijednijih eksponata bio je izložen u prostoru zapadnog ugla Trga od oružja, kod bastiona Valijer. Međutim, nakon samo dvije godine sav izloženi i deponovani materijal preseljen je u podrumske prostorije Pomorskog muzeja Crne Gore u Kotoru. Nakon zemljotresa 15. aprila 1979. godine počinje novo stradanje najznačajnijeg lapidarijuma na jugoistočnoj obali Jadrana. Prenijet je iz podruma Muzeja u tada polusrušenu Crkvu Sv. Duha, a odatle su teški i voluminozni komadi preneseni na plato iznad sjevernih gradskih vrata, dok su manji komadi smješteni u bastion Gurdić. Ovi manji komadi lapida su, pošto je bastion preuređen za atomsko sklonište, prebačeni u tada napuštenu Crkvu Sv. Pavla. Od 2004. godine u romano-gotičkoj Crkvi Sv. Mihaila smješten je i za javnost otvoren kotorski lapidarijum. Materijal lapidarijuma se do dan-danas nalazi na više mjesta u Kotoru i na područjima van Kotora: u Crkvi Sv. Pavla, gdje je od 2017. godine izložen dio predmeta, staroj ljetnjoj pozornici u Kotoru, u Centru za konzervaciju i arheologiju Crne Gore - Odjeljenje Kotor, Pomorskom muzeju Crne Gore, depoima u zgradama 313 i 314 u Starom gradu, u Katedrali Sv. Tripuna, Kulturnom centru „Nikola Đurković”, Crkvi Sv. Marije od Rijeke, Muzeju grada Perasta, crkvama na ostrvima Gospa od Škrpjela i Sv. Đorđe kod Perasta.

**Galerija solidarnosti**

Galerija solidarnosti je organizaciona ustanova naše muzejske ustanove i poznati kotorski i crnogorski galerijski prostor, od 2011. godine lociran u prizemnom dijelu reprezentativne renesansno-barokne palate Pima na Pjaci od brašna u Starom gradu u Kotoru. Osnovni fond Galerije obuhvata 372 umjetnička djela rađena različitim tehnikama: slike, grafike, crteže, mozaike, serigrafije, skulpture, tapiserije i umjetničke fotografije. Pored zatvorene zbirke Galerije solidarnosti, naša ustanova u toj organizacionoj jedinici čuva i pedesetak poklona, slika i vajarskih radova umjetnika/ca koji/e su izlagali/e u ovom galerijskom prostoru. Ukupan broj djela je 437. Tokom 2019. godine urađena je revizija muzejskog materijala Galerije solidarnosti.

Osnivanje i razvoj Galerije solidarnosti

Nakon zemljotresa koji je zadesio Crnu Goru 15. aprila 1979. godine pokrenuta je akcija prikupljanja umjetničkih djela sa prostora bivše Jugoslavije preko tadašnjeg Udruženja likovnih umjetnika. Kotoru je tako pripao vrijedan umjetnički fond kao osnov za stvaranje Galerije solidarnosti. Godine 1980. uslijedilo je uređenje muzejsko-galerijskog prostora na Trgu od oružja za smještaj Galerije i Muzeja socijalističke revolucije opštine Kotor u osnivanju. Mada je ovaj izuzetan prostor priveden namjeni, nikada nije zaživio. U međuvremenu galerijski fond je bio deponovan i premještan po raznim mjestima u Kotoru, a u palati Pima nalazi se od 2011. godine kada je, povodom Dana opštine Kotor 21. novembra, Opštinska javna ustanova „Muzeji” na upotrebu dobila ovaj reprezentativni galerijski prostor. Prostor obuhvata tri sale za izlaganje i depo za smještaj eksponata. Fond Galerije solidarnosti obuhvata poklone - umjetničke predmete koji su kupljeni ili dobijeni na poklon, većinom od likovnih umjetnika/ca koji su u ovom prostoru izlagali.

**Izložbeni prostor Crkve Sv. Pavla**

U podnožju obronaka Lovćena i tvrđave San Đovani, u nekada najvažnijoj arteriji Kotora - Zanatskoj ulici što vodi od sjevernih do južnih vrata grada, tačno iza apside Katedrale Sv. Tripuna, nalazi se Crkva Sv. Pavla. Crkva je bila potpuno sakrivena visokim zidom tako da je samo romanogotički portal ukazivao na postojanje značajne arhitekture iza tog bezličnog zidnog platna. Godine 2014. nakon sprovedenih višegodišnjih radova na obnovi, sanaciji i uređenju, kao multimedijalna dvorana je adaptirana za potrebe muzejsko-galerijske djelatnosti i pripojena OJU ,,Muzeji“ Kotor. U ovoj dvorani se od 2018. do kraja 2019. godine nalazila postavka arheoloških predmeta sa praistorijskih lokaliteta Mala i Velika gruda, a u dvorišnom dijelu Crkve Svetog Pavla nalazi se vanjska postavka Lapidarijuma.

Istorijske okolnosti

Crkvu Svetog Pavla je kao svoju zadužbinu sagradio kotorski građanin Pavle Bari sa svojom ženom Dobrom 1263. godine, kako svjedoči natpis na fasadi koji pominje srpskog kralja Uroša I, papu Urbana IV i kotorskog biskupa Marka. Uz crkvu je uspostavljen najprije muški, a od XVI vijeka ženski dominikanski samostan u kome je 1565. godine okončala život zazidana u svojoj ćeliji znamenita kotorska svetiteljka Blažena Ozana, koja je, između ostalog, zaslužna za duhovnu podršku kotorskim vojnicima u borbama protiv Osmanlija, posebno pri napadu čuvenog turskog zapovjednika Hajrudina Barbarose. Kada je crkva u doba Napoleonove okupacije (1807-1814) bila pretvorena u kasarnu, unutrašnjost je međuspratnom konstrukcijom podijeljena na dva nivoa tako da se potpuno izgubio osnovni karakter jedinstvenog crkvenog prostora. Za vrijeme italijanske okupacije u Drugom svjetskom ratu pretvorena je u zatvor, a u vrijeme Informbiroa i sukoba Tita sa Staljinom 1948. godine ovaj objekat je postao ženski takozvani Mali zatvor. Tokom radova na istraživanjima pažljivom analizom utvrđeno je da je sadašnja stojeća građevina proširena u XVI vijeku, dok je od izvorne crkve iz XIII vijeka ostao sačuvan dio nekadašnje glavne zapadne fasade sa portalom i natpisom o gradnji i apsidalni luk bez apside u bočnim zidovima. Temelji bočnih zidova starog sakralnog objekta i ostatak kamenog poda u obliku dijagonalne šahovske ploče otkriveni su prilikom iskopavanja i prezentovani u unutrašnjosti. Iskopavanjima u uskom dvorištu između zapadnog zida i visokog zida prema ulici otkriveno je da se u tadašnju crkvu u XIII vijeku ulazilo sa nižeg nivoa sadašnje ulice dvokrakim stepeništem. Pod tim stepeništem bio je izgrađen arkosolij u čijoj je niši uzidan kameni sarkofag, možda grob ktitora starije crkve.

**Rimski mozaici u Risnu**

Arheološki lokalitet Rimski mozaici, nakon desetogodišnje uprave Turističke organizacije, odlukom Skupštine opštine Kotor 16. decembra 2019. godine, prešao je pod upravu Opštinske javne ustanove „Muzeji” Kotor čime su obezbijeđeni pravni uslovi i stručni kapaciteti za objedinjavanje i brigu o najvećem dijelu kulturnog i istorijskog nasljeđa sa područja kotorske opštine. Ovaj lokalitet predstavlja ostatak rimske vile sa mozaicima u Risnu iz II vijeka nove ere i predstavlja izuzetno značajno kulturno dobro, te jedan od najuočljivijih mozaičkih kompleksa iz perioda Starog Rima u Crnoj Gori, ali i širem prostoru.

Istorijske okolnosti

Ilirik (Illyricum*)*, rimska provincija tako nazvana odlukom rimskog senata 27. godine prije nove ere, obuhvatala je sve ilirske teritorije koje su se prostirale od Jadranskog mora do rijeke Morave i od Dunava do Epira. S obzirom na otpor lokalnog stanovništva prema osvajačima, početak romanizacije na ovim prostorima tekao je sa prilično teškoća. Najprije su krenuli od obala Jadrana (u ona vremena Mare nostrumili Naše more) gdje su naselili ratne veterane i druge zaslužne građane svoje imperije.

Rhisinium (latinska transkripcija Rizona) je u to vrijeme imao status „oppidum civium romanorum“ što znači da je zatečeno utvrđeno naselje gradskog tipa čiji su stanovnici dobili prava rimskih građana. Još u vrijeme ilirskog kralja Gencija dekretom je utvrđeno da Rizoniti, stanovnici Rizona, budu slobodni građani i ne plaćaju porez. Početkom romanizacije radilo se na izmjeni etničke strukture stanovništva i njegovih običaja, pa je autohtono stanovništvo dobilo ista prava kao i novonaseljeni rimski građani. Novoosvojeni grad doživio je procvat u 1. i 2. vijeku nove ere, a taj se period poklapa sa periodom najvećeg uspona rimske imperije.

Iz rimskog perioda od posebnog značaja je arheološki lokalitet Rimski mozaici u Risnu. U njegovom kompleksu najpoznatija je vila sa podnim mozaicima iz 2. vijeka nove ere. Ova vila je „villa urbana“što znači da pripada tipu gradskih vila, izdvaja se po ljepoti, naročito podnih mozaika, a važi za reprezentativni primjer rimskog provincijskog graditeljskog stvaralaštva na ovom dijelu Jadrana. Vilu je 1930. godine pronašao Dušan Vuksan, tadašnji direktor Državnog muzeja na Cetinju. Smatrajući da se antički grad nalazio na desnoj obali rijeke Spile, a prema konfiguraciji terena koja se tokom vjekova mijenjala uslijed zemljotresa, došao je do zaključka da se rimski grad mogao nalaziti na lijevoj obali rijeke, da je dosezao do rta pod imenom Rtac tako da je na toj lokaciji, po procjeni, mogao postojati izvjestan broj monumentalnih građevina.

Na Pješčini, na početku starog puta Risan – Grahovo, započeo je istraživanja i došao do značanjih rezultata, ali je zbog okolnosti pred Drugi svjetski rat taj arheološki lokalitet zatrpan. Tokom italijanske okupacije,1942. godine, italijanski arheolog Valenti risanske mozaike je otkopao, ali ih je uskoro opet zatrpao i to bez prethodne zaštite zbog čega su oštećeni. Radovi na lokalitetu su nastavljeni 1956. i trajali su do 1960. godine.

Risanski mozaici kao kompleks imaju 790m2. Vila je pravougaona i ima simetrično raspoređene prostorije. Centralni prostor je, takođe, pravougaon i odvojen hodnikom oko kojeg su, takođe pravougaone, povezane prostorije (ulazak iz jedne u drugu).

Podovi prostorija su ukrašeni mozaicima. Najljepši je onaj sa predstavom boga Hipnosa čija je osnova od sitnog bijelog mozaika prošarana geometrijskim motivima simetrično raspoređenim (krugovi, rombovi, trouglovi), a unutar nekih od njih nalaze se ucrtani krugovi sa osmolisnom rozetom u sredini. Centralno polje je iz 16 komada dijagonalno ispresijecano stilizovanom floralnom dekoracijom u bijeloj, zelenoj, plavoj, crvenoj i crnoj boji. U medaljonu u sredini, oivičenom crnim teselama, prikazan je rimski bog sna Hipnos. Predstavljen je kao polunagi mladić u poluležećem stavu sa prekrštenim nogama. Iza oba ramena se vide sklopljena krila. Kult Hipnosa je potekao iz grčke mitologije i predstavljan je kao lijepi mladić koji grančicom potopljenom u rijeku zaborava dodiruje oči umornih ljudi i uspavljuje ih.

 Ostale prostorije nemaju ljudske predstave na svojim mozaicima i ukrašene su isključivo geometrijskim i floralnim motivima.

**II - REDOVNA DJELATNOST**

**UVODNE NAPOMENE**

U skladu sa odredbama Statuta, osnovna djelatnost OJU ,,Muzeji“ Kotor jeste:

1. Sistematsko istraživanje, prikupljanje, proučavanje, čuvanje, stručno-tehnička zaštita i naučna obrada materijala arheološkog, etnografskog, istorijskog i umjetničkog karaktera na području opštine Kotor;
* Izlaganje pokretnih dobara značajnih za kulturu, umjetnost, nauku i obrazovanje, kao i izdavanje stručnih kataloga i publikacija;
* Stvaranje povoljnih uslova da pokretna kulturna dobra budu sačuvana i da služe zadovoljavanju kulturnih, naučnih i drugih potreba opštine i njenih građana/ki;
* Prikupljanje, procjena i otkup muzejskog materijala;
* Stručna i naučna obrada muzejskog materijala;
* Konzervacija, rekonstrukcija i revitalizacija muzejskog materijala;
* Zaštita stvari koje se odnose na istoriju društva, život i rad istaknutih ličnosti, arheoloških predmeta i zbirki koje imaju istorijsku vrijednost;
* Ostvarivanje saradnje sa drugim kulturnim, naučnim, društvenim i privrednim subjektima u cilju unapređivanja muzejsko-galerijske djelatnosti u opštini.

OJU „Muzeji“ obavlja i druge poslove u skladu sa zakonom, a naročito: pripremanje stalnih, povremenih i pokretnih izložbi prevashodno iz muzejskog fonda, izdavanje stručnih kataloga, publikacija i kopija važnih eksponata umjetničkog, kulturno-istorijskog i naučnog karaktera, uvećavanje i obogaćivanje muzejskih i galerijskih zbirki putem muzeoloških istraživanja, otkupa, poklona, legata i sličnog, vođenje evidencije muzejskog materijala, uključujući i vrijedna djela iz oblasti umjetnosti koja se nalaze u svojini građana/ki i pravnih lica opštine Kotor, pružanje stručne pomoći za obrađavanje i zaštitu tog materijala, organizovanje naučnih skupova, predavanja, seminara i sličnih oblika rada, organizovanje posjeta obrazovnog karaktera, kao i omogućavanje pristupa muzejskom materijalu naučnim radnicima/cama, učenicima/ama i studentima/kinjama.

 **AKCENTI RADA U 2022. GODINI**

**• Nove stalne postavke**

Uz promociju monografije „Galerija solidarnosti”, javnosti je 18. maja 2022. godine predstavljena stalna postavka Galerije. Galeriju solidarnosti čini vrijedna zbirka od 375 likovnih djela koja su gradu Kotoru i Crnoj Gori, u znak solidarnosti nakon katastrofalnog zemljotresa 1979. godine, slali umjetnici i umjetnice Jugoslavije i nekoliko stranih zemalja. Među najznačajnijim podzbirkama nalaze se Slovenačka grafika, Naiva i Crnogorski ciklus Cate Dujšin-Ribar.

Nakon radova na redovnom godišnjem održavanju palate Bujović, Muzej grada Perasta je 9. marta 2022. godine promovisao novu stalnu postavku koja na savremen način predstavlja bogato peraško kulturno nasljeđe. Od salona koji je posvećen slavnoj pomorskoj tradiciji grada Perasta, pa preko diplomatske i ratne sobe, potom biblioteke, pa do tzv. ženske sobe – posjetioci/teljke koji su anketirani/e postavku i stručno vođenje ističu u prvi plan kao adute naše muzejske ponude.

Tokom maja 2022. godine dopunjena je postavka u objektu Rimskih mozaika u Risnu. Izloženi su skifos i pitos, keramičke posude pronađene na risanskom arheološkom lokalitetu Carine. Skifos je duboka posuda za vino na niskoj stopi sa dvije drške. Najraniji primjerci datiraju sa Korinta. Tokom dugog perioda oblik je ostao isti, dok se stil ukrašavanja mijenjao. Osim od pečene gline, pravljeni su i od plemenitih metala, uglavnom srebra i zlata. Pitos je jedna od najstarijih posuda koja je služila za čuvanje tečne i suve hrane. Bili su izuzetno velikih dimenzija, a pravljeni od keramike i često ukrašeni reljefom. Koriste se od praistorijskog perioda, karakteristični su za kulture na teritoriji Sredozemlja iz doba antike. Za vrijeme Rimskog carstva u upotrebi su bili pitosi od crvene pečene gline, grube fakture i skromnije dekoracije. Ove vrijedne artefakte od sredine 2022. godine možete vidjeti u našem izložbenom prostoru na Rimskim mozaicima.

Postavka u Crkvi Svetog Mihaila – Lapidarijumu je djelimično izmijenjena, a za potrebe izložbe „Domicijan u Kotoru” dvomilenijumski mermerni portret rimskog imperatora Domicijana prenijet je u Crkvu Svetog Pavla i tu izložen.

• **Izrada i promocija prvih suvenira**

OJU „Muzeji” na broju 313 u Starom gradu ima radionicu u kome je tokom 2022. godine obezbijedila i postavila tehnološke uslove za izradu prve generacije svojih suvenira od recikliranog materijala. Saradnik naše muzejske ustanove u ovom poslu bio je akademski umjetnik Čeda Petrović koji je značajna iskustva i znanja o reciklaži papira stekao u Italiji. Kancelarijski papirni otpad postao je sirovina od koje su nastali naši prvi suveniri koji predstavljaju istaknute motive sa predmeta iz Arheološke i Umjetničke zbirke „Muzeja“.

Pored linije suvenira od recikliranog materijala, naša muzejska ustanova promovisala je i linije „Domicijan u Kotoru“ (katalozi izložbe „Domicijan u Kotoru“, vino, majice, rokovnici, magneti, cegeri), „Galerija solidarnosti“ (monografija „Galerija solidarnosti“, razglednice, cegeri i rokovnici sa motivima slika iz fonda Galerije solidarnosti) i „Kotorske legendice“ (knjiga „Kotorske legendice“, cegeri, majice, magneti). Krajem godine posjetiocima/teljkama je ponuđeno i novo izdanje „Muzeja” – knjiga „Kotorske pričice o nasljeđu”.

• **Izdavačka djelatnost**

Opštinska javna ustanova „Muzeji” Kotor tokom 2022. godine imala je tri izdanja: monografiju „Galerija solidarnosti” i knjige za djecu „Kotorske legendice” i „Kotorske pričice o nasljeđu”.

Monografija „Galerija solidarnosti” ima za cilj da predstavi okolnosti u kojima je došlo do stvaranja ovog vrijednog likovnog fonda te njegovo bogatstvo i raznolikost. Autorka monografije „Galerija solidarnosti” je mr Marija Mihaliček, istoričarka umjetnosti i muzejska kustoskinja, koja je niz godina rukovodila Galerijom solidarnosti. Dizajn su uradili Dimitrije Pajtić i Katarina Jezdović, a autor fotografija je Nenad Mandić. Monografija je dvojezična, pisana na crnogorskom i engleskom jeziku, broji 300 strana, a štampu je tokom maja 2022. uradio „Biro konto” iz Herceg Novog. Ovim izdanjem najzad je okončana realizacija prije nekoliko godina urađenog projekta naše muzejske kuće.

Knjiga za djecu „Kotorske legendice” drugo je ovogodišnje izdanje i prvo ikad objavljeno za djecu od strane OJU „Muzeji”. Tekst je priredila Milka Kolundžić, a ilustracije Ana Rodić. Knjiga na djeci prilagođen način predstavlja legende našeg kraja i delikatno pojašnjava što je to nematerijalna kulturna baština i u čemu je razlika između materijalne i nematerijalne kulturne baštine. Neke od objavljenih legendi su zaštićeno kulturno dobro Crne Gore. „Kotorske legendice” su objavljene na crnogorskom (oba pisma), engleskom, italijanskom i ruskom jeziku. Ova knjiga, kao prvo obraćanje djeci gradske muzejske kuće, pripremljena je u namjeri da se djeca ovog kraja ohrabre i podstaknu da uče o svom kulturnom nasljeđu. Pitanja i zadaci imaju za cilj da animiraju najmlađe, pokrenu ih da traže informacije i šire znanja te da u svoju misiju uključuju i druge iz svoje okoline. Štampu je uradio hercegnovski „Biro konto”.

„Kotorske pričice o nasljeđu” – drugo je ovogodišnje izdanje za djecu naše muzejske ustanove i iz štampe je izašlo u novembru 2022. godine. „Dva su lica kulturnog nasljeđa Kotora: prvo pripada onima koji su stvarali i stoljećima se utkivali u biće našeg grada, a drugo - ljudima od znanja i struke koji ta kulturna postignuća proučavaju i štite” – stoji u uvodu ove knjige koja najmlađoj čitalačkoj publici treba da pruži saznanja o 12 značajnih ličnosti iz života Kotora koje su stvarale, proučavale i čuvale kulturno nasljeđe našeg grada. U autorskom timu su Milka Kolundžić i Jelena Vukasović kao autorke teksta i Ana Rodić kao autorka ilustracija. Knjiga ilustruje živote Fra Vita, Lovra Marinova Dobričevića, Dimitrija Daskala, Jacinte Kunić Mijović, Tripa Kokolje, s jedne strane kao ljudi koji su dio izuzetnosti našeg nasljeđa, a sa druge onih koji su ga proučavali, opisivali, otkrivali, podržavali - Miloša Miloševića, Vide Matjan, Jovice Martinović, Vesne Lipovac Radulović, Jasminke Grgurević, Zorice Čubrović, Nade Radović. „Kotorske pričice o nasljeđu” objavljene su na crnogorskom (oba pisma) i na engleskom jeziku. Štampa – „Biro konto”.

Izdanja OJU „Muzeji” promovisana su na sajmovima knjiga u Kotoru, Herceg Novom, Nikšiću i Podgorici. Knjiga „Kotorske legendice” je na hercegnovskom „Trgu od knjige” dobila Nagradu za najljepšu knjigu.

Knjige OJU „Muzeji” poklonjene su bibliotekama kotorskih škola.

• **Revizija fonda Galerije solidarnosti**

Revizija fonda Galerije solidarnosti rađena je od 31. oktobra do 11. novembra 2022. godine. Komisija koju je vodila kustoskinja Aleksandra Simeunović uradila je drugu po redu reviziju muzejskih predmeta i dokumentacije u ovoj organizacionoj jedinici „Muzeja“. Komisija je stručno obradila 727 muzejskih predmeta Galerije (slike, grafike, crteži, fotografije, tapiserije, skulpture).

**• Zaštita muzejskih predmeta i nasljeđa**

Najznačajniji iskorak u domenu zaštite muzejskih predmeta posljednjih godina napravljen je opremanjem depoa Galeriji solidarnosti specijalnim stalažama kako bi bio uslovan za čuvanje prevashodno fonda Galerije solidarnosti, pa potom posljednjih godina darovanih likovnih radova.

Tokom revizije fonda Galerije solidarnosti koja je rađena 2022. godine prvi put su angažovani konzervatori/ke – restauratori/ke Centra za konzervaciju i arheologiju Crne Gore sa Cetinja i iz Kotora koji su, uz konzervatorku papira zaposlenu u našoj ustanovi, uradili procjenu stanja predmeta, dali preporuke za njihovo adekvatno čuvanje i eventualne konzervatorske intervencije. Pored naše konzervatorke Maje Uskoković, stručne procjene su dali/e Tatijana Adžić i Labud Jakšić iz cetinjskih ateljea za konzervaciju tekstila i štafelajnog slikarstva, mozaika i drveta, Jasminka Grgurević i Boris Kustudić iz kotorske Područne jedinice Centra za konzervaciju i arheologiju. Od Uprave za zaštitu kulturnih dobara zatraženi su konzervatorski uslovi za konzervatorske i restauratorske zahvate na dijelu dragocjenog fonda Galerije solidarnosti.

U skladu sa Konzervatorskim uslovima Uprave za zaštitu kulturnih dobara, konzervatorka – restauratorka Jasminka Grgurević tokom oktobra 2022. godine sprovela je konzervatorske mjere na ostacima zidne slike iz 13. vijeka u arkosolijumu ispod stepenica koje vode do glavnog ulaza u Crkvu Svetog Pavla.

Na inicijativu Društva prijatelja grada Perasta i po odobrenju OJU „Muzeji” Kotor, urađena je komercijalna muzejska kopija čuvenog peraškog mača koji je izložen u stalnoj postavci Muzeja grada Perasta. Peraški mač se, podsjetimo, tradicionalno koristi pri običaju Gađanja kokota u spomen na slavnu pobjedu Peraštana nad Turcima.

• **Realizovani ili projekti čija je realizacija u toku**

Tokom 2022. godine u cjelosti je realizovan sljedeći projekat: Konzervacija i restauracija dijela Istorijsko - umjetničke zbirke - Legat Viskovića „Zavjese iz salona Viskovića". Nakon što je Uprava za zaštitu spomenika dala konzervatorske uslove „Muzejima”, konzervaciju i restauraciju je uradio Centar za konzervaciju i arheologiju Crne Gore sa Cetinja.

 Projekti za čiju je realizaciju Ministarstvo kulture izdvojilo sredstva, ali je realizacija prolongirana iz različitih razloga:

* Konzervacija i restauracija na dijelu arhivske građe „Peraške privilegije” (dobijeni konzervatorski uslovi, konzervacija će biti okončana do aprila 2023. godine);
* Prezentacija arhivske građe „Proglasi" (u toku selekcija i obrada građe, završetak realizacije biće u 2023. godini).

**• Pokloni**

Opštinska javna ustanova „Muzeji” je tokom 2022. godine kao legat dobila cjelokupni opus od 299 likovnih radova (ulja, akvareli, grafike) slikara Gojka Crnčevića koje su joj njegovi sin Boris Crnčević i kćerka Marija Miličević (sa nasljednim pravom) poklonili. Poklonjeni su i umjetnikov štafelaj i slikarski alat. Selektovani niz od tridesetak djela javnosti je predstavljen dvomjesečnom izložbom koja je novembra 2022. godine otvorena u Galeriji solidarnosti, a nakon njenog zatvaranja Crnčevićev legat na čuvanju će biti u galerijskom depou.

 **• Istraživanja i prezentacija građe**

U okviru multudisciplinarnog projekta „Domicijan u Kotoru” Opštinska javna ustanova „Muzeji” Kotor je savremenim metodama istraživala i široj javnosti predstavila mermerni portret rimskog imperatora Domicijana u Crkvi Sv. Pavla u Starom gradu. Za potrebe naše muzejske ustanove istraživanja je obavio međunarodni arheološki tim koji su činili Timka Alihodžić iz Zadra (istorija), Jugoslav Pendić iz Beograda (digitalizacija i izrada 3d modela) i Kotoranin Miloš Petričević (rekonstrukcija mogućeg izgleda rimskog imperatora).

U susret kampanji „Praistorijski čovjek Boke Kotorske“ a uz odobrenje Ministarstva kulture i medija, „Muzeji” su 29. septembra 2022. godine Institutu „BioSens” iz Novog Sada uputili osteološki materijal sa arheološkog lokaliteta Velika gruda. Na osnovu nalaza iz praistorijskih arheoloških lokaliteta Mala i Velika grude a pomoću savremenih arheoloških metoda, Opštinska javna ustanova „Muzeji” planira da sredinom 2023. godine javnosti predstavi praistorijskog čovjeka ovog kraja, njegovo stanište i grobno mjesto.

Tokom 2022. godine rađeno je i fotogrametrijsko skeniranje peraškog topa tipa falkonet koji je dio postavke u Ratnoj sobi Muzeja grada Perasta, kao i arheoloških nalaza iz praistorijskog lokaliteta Velika gruda. Rezultati će biti korišćeni u narednim istraživanjima i programima naše muzejske ustanove.

• **Standardizacija ponude**

Tokom 2022. godine prvi put je došlo do standardizacije ponude u organizacionim jedinicama OJU „Muzeji”. Uz ponudu koja se tiče pojedinačnih i vezanih ulaznica za obilaske naših muzejskih i galerijskih postavki, utvrđeni su sistemi rada koji posjetiocu/teljki nude stručno vođenje uniformisanih vodičkinja i vodiča (uz precizirane i provjerene informacije) i bogat asortiman suvenira rađenih u našoj suvenirskoj radionici ili posebno za potrebe OJU „Muzeja”. U Muzeju grada Perasta ponuda podrazumijeva i skromnu ugostiteljsku ponudu u souvenir-šopu – mogućnost da se popije kafa, čaj, voda ili sok od šipka, kao i da se pojede parče domaće peraške torte čija je vještina izrade zaštićeno nematerijalno kulturno dobro Crne Gore. Podrazumijeva se da su „Muzeji” u pripremi ove ponude u Muzeju grada Perasta ispoštovali zakonske procedure, pribavili sve dozvole i potrebne deklaracije.

**• Arhivska djelatnost**

U 2022. godini rađeno je na sređivanju arhivske građe po fasciklama sa stručnom obradom, a planiran je rad na digitalizaciji dijela arhivskog fonda. Od posebnog značaja je što je arhivsko odjeljenje, kako zakon nalaže, najzad odvojeno u posebnu prostoriju koja je u međuvremenu opremljena stalažama za čuvanje arhivske građe.

**• Bibliotečka djelatnost**

Od 27. do 30. decembra 2022. godine urađena je prva revizija priručne biblioteke Muzeja grada Perasta koja broji 2761 bibliotečku jedinicu. Tokom godine rađeno je na klasifikaciji i katalogizaciji te pripremama za aktivniju participaciju bibliotečkog fonda naše ustanove u međunarodnom onlajn bibliografskom sistemu i servisu COBBIS.

**PROGRAMI I KAMPANJE**

„Pravac muzej” (Dječja nedjelja)

„Pravac muzej, smjer škola“– bio je naziv kampanje kojom je početkom oktobra Opštinska javna ustanova „Muzeji” Kotor obilježila Dječju nedjelju, planetarnu manifestaciju u slavu djeteta. Kampanja je podrazumijevala obilazak gradskih osnovnih škola i animiranje najmlađe publike za posjete muzejima i galerijama i širenje znanja o kulturnom nasljeđu. Tokom ove sedmice, od 4. do 7. oktobra, u gradskim školama su održani časovi posvećeni kulturnoj baštini: za đake do 4. razreda - nematerijalnom nasljeđu našeg kraja (uz razgovor o legendama našeg kraja i knjizi „Kotorske legendice”), a za đake do 9. razreda – „koferu od muzeja”, prezentaciji niza muzejskih upotrebnih predmeta iz fonda Muzeja grada Perasta. Naš saradnik bio je mladi glumac iz Kotora i student cetinjskog FDU Miloš Kašćelan, a u kampanji OJU „Muzeja” učestvovale su sve kotorske osnovne škole i Resursni centar za sluh i govor „Dr Peruta Ivanović”.

„Praistorijski čovjek Boke Kotorske”

Tokom 2022. godine započete su istraživačke aktivnosti u okviru projekta „Buđenje ranobronzanog princa“ u susret kampanji „Praistorijski čovjek Boke Kotorske“. Osteološki materijal iz tumula Velika gruda poslat je na dodatnu analizu Institutu “BioSens” u Novom Sadu. Na osnovu nalaza iz praistorijskih arheoloških lokaliteta Mala i Velika grude a pomoću savremenih arheoloških metoda, Opštinska javna ustanova „Muzeji” Kotor planira da javnosti predstavi praistorijskog čovjeka ovog kraja, njegovo stanište i grobno mjesto.

Podsjetimo, praistorijski tumuli Mala i Velika gruda u Grbaljskom polju predstavljaju mjesto pokopa uticajnih vladara koji su sahranjeni sa svim insignijama vlasti i moći svjedočeći o jednom za nas još uvijek nedovoljno istraženom periodu. Plemenski prvaci koji su sahranjeni pod velikim zemljanim humkama predstavljaju jedan od najpoznatijih primjera bronzanodopskih sahrana na evropskom kontinentu. U grobnicama prvih vladara ovog prostora pronađeno je oružje, nakit, keramičke posude a posebno se izdvajaju predmeti ceremonijalnog karaktera (zlatni bodež i srebrna sjekira). Dragocjeni nalazi pronađeni u tumulima Mala i Velika gruda nedvosmisleni su dokaz visokog društvenog položaja sahranjenih osoba koje sa pravom nazivamo prvim vladarima ovih prostora.

„Digitalno rimsko doba”

Tokom decembra 2022. godine OJU „Muzeji“ su radili na skeniranju Rimskih mozaika u Risnu u cilju izrade digitalnih simulacija i 3d modela. Digitalno oživljavanje ovog arheološkog lokaliteta u programu „Digitalno rimsko doba“ pomoći će stvaranju jasnije slike o njegovom orginalnom izgledu i životu i kulturi Rimljana u Risnu i Boki Kotorskoj. Stručni saradnik „Muzeja“ na ovom poslu je arheolog Jugoslav Pendić sa novosadskog Instituta „Biosens“.

„Stara vještina za novo doba” / „Stara vještina za nove generacije”

Kampanja „Stara vještina za novo doba” koja je počela u oktobru 2021. godine i nastavljena u 2022. godini (periodično) podrazumijeva ciklus periodičnih radionica izrade dobrotske čipke pod vođstvom Nadežde Nade Radović, nositeljke i čuvarke vještine izrade dobrotske čipke kao nematerijalnog kulturnog dobra Crne Gore. Prvi ciklus radionica organizovan je nakon javnog poziva krajem oktobra, a učestvovalo je 15 ljudi iz Kotora, Tivta, Herceg Novog i Zagreba. Dobrotska čipka je dobila naziv po naselju Dobrota i, kako se smatra, predstavlja „lokalnu verziju venecijanske čipke ratićele”. Za izradu dobrotske čipke koristi se igla, konac za heklanje najtanji broj (broj 70 ili 75), naprstak, makaze i makazice. Materijali koji se koriste su lan, pamučno platno, saten. Čipka se izrađuje preko tankog bijelog papira koji je fiksiran za čvršću podlogu na kojem se koncem oblikuje slika. Potrebno je 4 do 6 sati rada da bi se uradio centimetar pune čipke. Najčešće se veze ušima igle, rijetko njenim vrhom.

Kampanja „Stara vještina za nove generacije” je počela krajem 2022. godine i u fokusu ima đake kotorskih osnovnih škola. Gradske škole su pozvale svoje učenike/ce da se jave ukoliko žele da prođu obuku izrade dobrotske čipke, pa je tako oformljena grupa koju su tokom decembra obučavale Natalija Maksić i Nada Radović, čuvarka vještine ovog plemenitog veza.

Održivost i vitalnost izrade dobrotske čipke kao nematerijalnog kulturnog dobra podržava se pokretanjem radionica na kojima se ta vještina uči i širi. Ova znamenita vještina, kao nematerijalno kulturno dobro od nacionalnog značaja, prije svega mora da bude živa. Život osigurava održivost, dok održivost produžava život živog. Samim tim obezbjeđuje se zaštita, a animiranjem lokalnog stanovništva da usvoji vještinu izrade dobrotske čipke zatvara se krug čuvanja, podrške i obnavlja život ovog plemenitog nematerijalnog kulturnog dobra.

**PRIZNANJA**

Opštinska javna ustanova „Muzeji” Kotor u 2022. godini dobila je tri važna priznanja za svoj rad.

Na svečanosti 28. februara 2022. godine održanoj u Galeriji solidarnosti OJU „Muzeji” je zvanično od Muzejskog društva Crne Gore dobila Nagradu za muzej godine. Žiri za dodjelu ovog priznanja činili su Draginja Radonjić iz Zavičajnog muzeja Bar, Božidar Đondović iz „Muzeja i galerija Podgorice” i Goran Pajović iz Narodnog muzeja sa Cetinja.

Opštinska javna ustanova „Muzeji” je za knjigu „Kotorske legendice” dobila Nagradu za najljepšu knjigu hercegnovskog sajma „Trg od knjige”. Nagrada je na Belavisti uručena direktorki „Muzeja” Dušici Ivetić. „Opštinska javna ustanova Muzeji Kotor objavila je u 2022. godini knjigu Kotorske legendice koja je, kako vjerujemo, pomjerila granice u domenu domaćeg izdavaštva za djecu. Tekst je priredila Milka Kolundžić, ilustracije uradila Ana Rodić, a knjiga je objavljena na crnogorskom, engleskom, italijanskom i ruskom jeziku. Na djeci prilagođen način predstavlja legende našeg kraja i delikatno pojašnjava što je to nematerijalna kulturna baština i u čemu je razlika između materijalne i nematerijalne kulturne baštine. Neke od objavljenih legendi su zaštićeno kulturno dobro Crne Gore (poput Legende o nastanku Kotora, Legende o Tre sorele i Legende o ljubavi Katice Kalfić i francuskog vojnika). Uz izuzetne ilustracije i timski rad Muzeji su zaslužili Nagradu” – između ostalog stoji u obrazloženju odluke žirija koje potpisuje predsjednik Voislav Bulatović.

Opštinska javna ustanova „Muzeji“ dobila je 21. novembra 2022. godine najveće gradsko priznanje – Nagradu „21. Novembar“ koja je na svečanoj sjednici Skupštine opštine Kotor uručena direktorki naše muzejske ustanove dr um. Dušici Ivetić. U obrazloženju ove odluke Žiri je zapisao: „Opštinska javna ustanova Muzeji ostvarila je značajne rezultate u ovoj godini: podizanjem nivoa naučnog i stručnog izučavanja, prezentacije i promocije muzejskih zbirki, predmeta i kulturnih dobara Boke uz korišćenje savremenih digitalnih metodologija, zatim novim i modernim postavkama u svojim muzejskim i galerijskim prostorima, izdavačkom djelatnošću i objavljivanjem važnih naslova – monografije Galerije solidarnosti i Kotorskih legendica, uključivanjem djece u muzejski život grada, podrškom čuvanju nematerijalnih kulturnih dobara i otvaranjem radionice za izradu suvenira od recikliranog papira kojima se promovišu muzejske postavke, knjige i edukativne kampanje ove muzejske ustanove.”

**DRUŠTVENA ODGOVORNOST**

Opštinska javna ustanova „Muzeji” Kotor je tokom 2022. godine sva svoja izdanja poklonila Gradskoj biblioteci i čitaonici, a svoja izdanja namijenjena djeci bibliotekama kotorskih osnovnih škola.

Svoja izdanja za djecu Opštinska javna ustanova „Muzeji” poklonila je i Biblioteci za slijepe i slabovide iz Podgorice.

**INFRASTRUKTURNE I DRUGE INTERVENCIJE**

KORAK KA REKONSTRUKCIJI PALATE BUJOVIĆ – MUZEJA GRADA PERASTA

Zbog zabrinjavajućeg stanja u kom se posljednjih godina nalazi barokna peraška palata Bujović - Muzej grada Perasta alarmirani su nadležni, a tražena su i stručna mišljenja koja su potvrdila da bi se rekonstrukcijom stvorili uslovi za prvi korak ka očuvanju kako ovog znamenitog zdanja, tako i muzejskih zbirki neprocjenjive vrijednosti. Zbog toga je Opština Kotor u svoje planove rada za 2023. godine unijela izradu glavnog projekta rekonstrukcije palate Bujović.

Podsjetimo, prvenstveno zbog vlage i prodora vode u objekat te ugroženosti zbirki, njihove vrijednosti i izlagačkog potencijala, OJU „Muzeji“ je o stanju palate Bujović krajem 2019. godine naručila i dobila stručna mišljenja statičara inženjera Đorđa Bijelića i arhitektice – konzervatorke Marije Novaković na osnovu kojih se došlo do zaključka da je **neophodna rekonstrukcija** kako bi se sačuvalo ovo zdanje i Muzej grada Perasta koji u njemu djeluje.

Tokom marta i septembra 2022. godine od „Muzeja“ angažovano preduzeće „Proalp.me“ iz Podgorice uradilo je procjenu stanja krova i imalo prve hidroizolaterske intervencije. Industrijskim alpinizmom kao metodom uz upotrebu drona, užadi i sajli rađeno je čišćenje oluka, odmašćivanje površine krova, zamjena oštećenih crijepova, stavljanje podloge hyperdesmo, poliretanskih membrana i hidroizolacionih traka na spojevima lima i mjestima pričvršćivanja, a pred kišnu sezonu rađeno je čišćenje i premazivanje fuga južne strane palate. Navedeni radovi doprinijeli su smanjivanju prodora vode i vlage u objekat što je korak ka očuvanju ovog zdanja do njegove rekonstrukcije.

 CRKVA SVETOG PAVLA

Crkva Sv. Pavla je jedna od šest romaničkih crkava u Starom gradu Kotoru, a multimedijalna dvorana koja je u njenom prostoru napravljena u sastavu je OJU „Muzeji” Kotor od avgusta 2014. godine. Spomenički kompleks podrazumijeva i dvorišni dio koji je i vanjska postavka Lapidarijuma. Crkva Svetog Pavla na više mjesta ima jasan prodor vlage i vode u objekat. U saradnji sa Upravom za zaštitu kulturnih dobara, konstatovan je visok stepen vlažnosti koji je prouzrokovao i problem sa instalacijama i dovodom struje. Direkcija za uređenje i izgradnju Kotora preko preduzeća „Dema” iz Kotora trebalo je da tokom 2022. godine realizuje hidroizolatersku intervenciju, ali to nije učinjeno i naša muzejska ustanova nema saznanja o razlozima za izostanak ovog posla.

**PREZENTACIJA RADA**

 Tokom 2022. radilo se na unapređenju sajta ustanove ([www.muzejikotor.me](http://www.muzejikotor.me)), ali postoji još niz planiranih izmjena u cilju doprinosa informativnosti i funkcionalnosti prezentacije. Portal, pored našeg, posjeduje informacije na nekoliko svjetskih jezika (engleski, italijanski, ruski). Pored veb-sajta, ustanova posjeduje i naloge na društvenim mrežama Facebook i Instagram na kojima se redovno najavljuju programi i prati rad OJU „Muzeji” Kotor.

 **POSJETA - PRIHODI OD ULAZNICA I SUVENIRA**

Naša muzejska ustanova sa organizacionim jedinicama u 2022. godini imala je značajan broj individualnih i grupih posjeta iz zemlje i inostranstva. Na ime ulaznica OJU „Muzeji” su prihodovali 106.000 eura, a na ime suvenira 7.758 eura.

**MEĐUNARODNA SARADNJA**

Tokom 2022. godine OJU „Muzeji” su potpisali Sporazum o saradnji sa Institutom „BioSens” iz Novog Sada i ugovorili prvu saradnju koja se tiče analize osteološkog materijala iz arheološkog praistorijskog nalazišta Velika gruda. OJU „Muzeji” od ranije saradnju imaju sa Arheološkim muzejom iz Zadra, a razgovore o budućoj saradnji već su obavili sa rukovodiocima Arheološkog lokaliteta Lepenski vir i Narodnog muzeja u Zaječaru koji gazduje Arheološkim lokalitetom Felix Romuliana.

**OTKUP MUZEJSKIH PREDMETA**

Naša muzejska ustanova se posvetila stvaranju uslova za čuvanje muzejskog fonda i adaptiranju postojećih depoa kako bi muzejski predmeti u njenom posjedu dobili adekvatnu zaštitu. Ukoliko dođe do značajnijeg iskoraka na tom planu, stručna lica ustanove uradiće procjenu vezanu za otkup u 2023. godini u skladu sa finansijskim i prostornim mogućnostima i potrebama. U 2022. godini nije bilo otkupa muzejskih predmeta.

**III DIO – PROGRAMSKA DJELATNOST**

Uvodne napomene

Programska politika OJU „Muzeji” u 2022. godini bazirana je na promociji muzejskih fondova, stalnih postavki i novih knjiga. Prioriteti naše muzejske ustanove u fokusu imaju muzejsku djelatnost, prevashodno zaštitu kulturnog nasljeđa i njegovu promociju.

 ⸎ „Domicijan u Kotoru”,

 otvaranje izložbe i prezentacija rezultata istraživanja u okviru istoimenog projekta

Multidisciplinarni projekat „Domicijan u Kotoru”, kojim Opštinska javna ustanova „Muzeji” Kotor nastoji da savremenim metodama istraži i široj javnosti predstavi mermerni portret rimskog imperatora Domicijana, predstavljen je 30. maja 2022. godine u Crkvi Sv. Pavla u Starom gradu. Gotovo dvomilenijumski Domicijanov portret, izuzetnog kvaliteta po ocjeni stručnjaka, izložen je u zasebnoj prostoriji Crkve sv. Pavla, na posebno dizajniranom samookretnom postolju, dok zidne panele, na kojima su prikazi mogućeg izgleda Domicijanovog lica i njegove biografske crtice, upotpunili su audiovizuelni sadržaj. Projektom, koji potpisuju arheolozi Timka Alihodžić, mr Miloš Petričević i Jugoslav Pendić, javnosti je iznova predstavljen ovaj značajni eksponat Lapidarijuma u Kotoru, a definisanje specifičnosti kotorskog portreta Domicijana pratila je digitalizacija ovog kulturnog dobra uz korišćenje generativne neuralne mreže GAN u cilju dobijanja mogućeg izgleda rimskog imperatora. Alihodžić je u svom istraživanju istakla kako Domicijanov portret u Kotoru, budući da nije preklesan i namjerno oštećen, predstavlja izuzetak pored preostala dva iz rimske provincije Dalmacije koji su pronađeni u Ninu i na Visu. Zanimljivost portreta je i u tome što su ga zbog tragova crne boje u Kotoru nazivali crncem. U namjeri da rekonstrukcija odgovara analiziranom portretu, odbačeno je korišćenje drugih dostupnih predstava cara Domicijana, a sve u cilju da rekonstrukcija, koju je vodio mr Miloš Petričević, u najvećoj mjeri odgovara portretu koji se čuva u Lapidarijumu u Kotoru. U računarskoj neuralnoj mreži algoritmi su analizirali portret Domicijana i njegovu idealno rekonstruisanu verziju kako bi realistično modelovali mogući izgled lica generišući vještačke primjere. Stručni saradnik „Muzeja” rukovodio se dostupnim istorijskim i arheološkim izvorima koji su omogućili da ustanovimo starosnu dob vladara, moguće etničko porijeklo i određene fizičke karakteristike. Digitalizacija kulturnog dobra, posebno jednog tako vrijednog i poznatog kao što je portret cara Domicijana iz Kotora, rijetko ima jednostranu namjenu, pa digitalni proizvod uvijek može biti upotrijebljen na više načina. Arheolog Jugoslav Pendić bavio se izradom 3 D modela. Kako je digitalni otisak namijenjen da o stanju dobra u određenom trenutku zadrži informaciju na neograničeni period, od posebnog značaja za našu muzejsku ustanovu su nova saznanja i procjene vezane za dvomilenijumski portret Domicijana.

 ⸎ Noć muzeja

 „Galerija solidarnosti”,

 promocija istoimene monografije i stalne galerijske postavke

 Povodom Međunarodnog dana muzeja i Noći muzeja 17. maja 2022. godine, Opštinska javna ustanova „Muzeji” Kotor priredila je promociju monografije „Galerija solidarnosti”. Autorka je mr Marija Mihaliček, istoričarka umjetnosti i muzejska kustoskinja koja je dugi niz godina rukovodila Galerijom solidarnosti. Dizajn monografije su uradili Dimitrije Pajtić i Katarina Jezdović, a štampu „Biro konto” iz Herceg Novog. Monografija predstavlja dugo očekivanu realizaciju projekta koji je imao za cilj da u pravom svjetlu predstavi bogatstvo i raznolikost fonda Galerije solidarnosti. Ovu vrijednu zbirku čini vrijedna zbirka od 375 likovnih djela koja su gradu Kotoru i Crnoj Gori, u znak solidarnosti nakon katastrofalnog zemljotresa 1979. godine, slali umjetnici i umjetnice Jugoslavije i nekoliko stranih zemalja. Među najznačajnijim podzbirkama nalaze se Slovenačka grafika, Naiva i Crnogorski ciklus Cate Dujšin-Ribar. Monografija „Galerija solidarnosti” je dvojezična (crnogorski i engleski jezik), ima 300 strana, prevod je uradila Ranka Vilić, lekturu i korekturu Jasmina Bajo, a fotografije Nenad Mandić.

 Opštinska javna ustanova „Muzeji” Kotor ove je godine za Noć muzeja otvorila vrata svih organizacionih jedinica, pa je značajan broj domaćih i stranih posjetilaca/teljki imao priliku da upozna dio značajnog kulturnog nasljeđa ovog kraja. Muzej grada Perasta, Rimski mozaici, Galerija solidarnosti, Crkva Svetog Mihaila – Lapidarijum i Crkva Svetog Pavla bili su otvoreni do 24 sata uz besplatan ulaz i stručno vođenje, te besplatan prevoz panoramskim autobusima.

**⸎** „Kotorske legendice“,

 promocija prvog izdanja „Muzeja“ za djecu

U Muzeju grada Perasta 31. juna 2022. godine javnosti je predstavljena knjiga „Kotorske legendice”, prvo izdanje naše muzejske ustanove za djecu. Tekst je priredila Milka Kolundžić, ilustracije Ana Rodić, a knjiga djeci nudi priče o sedam legendi našeg kraja od kojih neke imaju status zaštićene nematerijalne kulturne baštine Crne Gore. Objavljena je na crnogorskom (oba pisma), engleskom, italijanskom i ruskom jeziku. „Kotorske legendice” su prvo obraćanje djeci gradske muzejske kuće pripremljeno u namjeri da se djeca ohrabre i podstaknu da uče o našem kulturnom nasljeđu. Knjigu je priredila Milka Kolundžić čiji je najveći izazov bio da legende prilagodi dječjem uzrastu. Pitanja i zadaci imaju za cilj da animiraju najmlađe, pokrenu ih da traže informacije i šire znanja te da u svoju misiju uključuju i druge iz svoje okoline. Posebno zapažen segment knjige su ilustracije koje je potpisala ilustratorka Ana Rodić. Ilustracije odišu tradicionalnošću i autentičnošću, imaju jasnu poetiku, izraženu likovnost i uočljiv potez četkice. Pružaju i dozu surealnosti koja djeci daje mogućnost da na svoj način dožive svaku od priča. Odlomke iz „Kotorskih legendica” čitao je mladi glumac Miloš Kašćelan, a u muzičkom dijelu programa Milica Travar i Dejan Krivokapić su izveli „Tre sorele” i „Opet je preda mnom Boka” koje pjevaju o legendama predstavljenim u knjizi.

⸎ „Kotorske pričice o nasljeđu”,

 promocija druge knjige za djecu „Muzeja”

 u okviru Programa povodom Dana opštine Kotor

„Kotorske pričice o nasljeđu“ – drugo je izdanje Opštinske javne ustanove „Muzeji“ za djecu koje je 23. novembra 2022. godine promovisano u Crkvi Svetog Pavla. Nakon što je prisutne pozdravio potpredsjednik Opštine Nebojša Ševaljević, publici je predstavljena nova knjiga koja najmlađoj čitalačkoj publici treba da pruži saznanja o 12 značajnih ličnosti iz života Kotora koje su stvarale, proučavale i čuvale kulturno nasljeđe našeg grada. U autorskom timu su Milka Kolundžić i Jelena Vukasović kao autorke teksta i Ana Rodić i Dušica Ivetić kao autorke ilustracija, dizajna i ukupnog likovnog ostvarenja knjige. „Dva su lica kulturnog nasljeđa Kotora: prvo pripada onima koji su stvarali i stoljećima se utkivali u biće našeg grada, a drugo - ljudima od znanja i struke koji ta kulturna postignuća proučavaju i štite” – stoji u uvodu ove knjige. Knjiga ilustruje živote fra Vita, Lovra Marinova Dobričevića, Dimitrija Daskala, Jacinte Kunić Mijović, Tripa Kokolje, s jedne strane kao ljudi koji su dio izuzetnosti našeg nasljeđa, a sa druge onih koji su ga proučavali, opisivali, otkrivali, podržavali - Miloša Miloševića, Vide Matjan, Jovice Martinović, Vesne Lipovac Radulović, Jasminke Grgurević, Zorice Čubrović, Nade Radović. Fragmente knjige čitao je glumac Goran Slavić.

**IV DIO - ZAKLJUČAK I NAPOMENE**

OJU „Muzeji” Kotor su tokom 2022. godine, pogotovo na planu muzejske djelatnosti, imali su izuzetna postignuća i postigli značajne pomake o čemu svjedoče Novembarska nagrada grada Kotora, Nagrada za muzej godine Muzejskog društva Crne Gore i Nagrada za naljepšu knjigu hercegnovskog „Trga od knjige” („Kotorske legendice”). Od velike važnosti su nove stalne postavke u muzejskim i galerijskim prostorima, tri velika izdavačka poduhvata (monografija „Galerija solidarnosti” i knjige za djecu „Kotorske legendice” i „Kotorske pričice o nasljeđu”), istraživanja u okviru programa „Praistorijski čovjek Boke Kotorske” i „Digitalno rimsko doba” i kampanje „Pravac muzej” i „Stara vještina za novo doba” / „Stara vještina za nove generacije”. Uspostavljanje održive proizvodnje suvenira od recikliranog papira u muzejskoj radionici, stvaranje linija suvenira koje promovišu muzejske zbirke, programe i knjige, kao i novi sistem prijema gostiju i stručnog vođenja kroz naše postavke, donijeli su važan porast prihoda što će gradskim „Muzejima” donijeti stabilnost u radu i mogućnost da svoju djelatnost čine još uspješnijim.

* Poslovne prostorije

OJU „Muzeji” Kotor za potrebe rada svoje direkcije i dalje koristi prostorije „Luke Kotor” (Stari grad 309) za čiji zakup Opština Kotor izdavaja 3000 eura na godišnjem nivou. Od važnosti je da Osnivač tokom 2023. godine napravi korak ka trajnom rješavanju poslovnog prostora OJU „Muzeji”. Podsjetimo, u protekle dvije godine Opština je na korišćenje OJU „Muzeji” dala dva prostora u blizini Galerije solidarnosti: prvi za depo, a drugi za kancelarijski prostor kojim su samo dijelom pokrivene potrebe naše ustanove.

* Muzej grada Kotora kao potreba i cilj

Opštinska javna ustanova „Muzeji” je u više navrata imala incijativu ka Opštini Kotor u cilju osnivanja Muzeja grada Kotora koji bi javnosti predstavio izuzetno kulturno nasljeđe Kotora i njegove najveće dragocjenosti. Kao vid delikatne podrške ovoj ideji organizovali smo radionicu izrade i izložbu dobrotske čipke u okviru kampanje „Stara vještina za novo doba” čime smo promovisali i osnažili vještinu izrade dobrotske čipke kao zaštićeno nematerijalno kulturno dobro Crne Gore. Muzej grada Kotora svakako je jasna i od vijeka starija potreba građana/ki našeg grada i Boke Kotorske, potom stručne javnosti, a nadamo se i Opštine Kotor koja donosi odluke o organizaciji zaštite i valorizacije kulturnog nasljeđa.

* Lapidarijum – višedecenijska potreba za prostorom

Višedecenijska je potreba da grad Kotor trajno riješi pitanje prostora za lapidarijum. Naime, kotorski lapidarijum je 2004. godine privremeno smješten u Crkvi Svetog Mihaila dok se ne pronađe adekvatno rješenje. Rješenje do danas nije pronađeno. Crkva Svetog Mihaila je romano-gotička jednobrodna crkva podignuta krajem XIII ili početkom XIV vijeka na temeljima ranoromanične crkve pomenute u povelji osveštenja Katedrale Sv. Tripuna iz 1166. godine. Crkva Svetog Mihaila je oslikana sredinom XV vijeka, a freske se pripisuju najznačajnijem gotičkom slikaru ovog dijela Jadrana Lovru Marinovom Dobričeviću, koji je rođen u Kotoru, a školovan u Veneciji. Crkva Svetog Mihaila svakako je dragocjeni spomenik koji, sam po sebi, zbog svojih vrijednosti zaslužuje izuzetnu pažnju i posjetu. Postavka lapida na improvizovanim policama okačenim o zidove ugrožava dostojanstvo ovog spomenika, sa jedne strane, a sa druge, ovaj prostor ne pruža mogućnost za savremenu prezentaciju kotorskih lapida. Crkva Svetog Mihaila svakako nije adekvatna ni po veličini prostora - pored postavke, lapide su smještene na drugim mjestima u Starom gradu: krugu Crkve Svetog Mihaila, krugu Crkve Svetog Pavla i na sjevernom gradskom bedemu.

* Mala i Velika gruda, savremeni muzejski punkt

Na osnovu praistorijskih nalaza iz Male i Velike grude, arheoloških lokaliteta u Grbaljskom polju, Opštinska javna ustanova „Muzeji” Kotor planira da tokom 2023. godine učini najvažnije korake u kampanji „Praistorijski čovjek Boke” u namjeri da javnosti predstavi praistorijskog čovjeka ovog kraja, njegovo stanište, izgled, navike i grobno mjesto (oko 3000. g. p.n.e). Praistorijski tumuli Mala i Velika gruda mjesto su pokopa prvih vladara ovih prostora koji su sahranjeni sa znamenjima vlasti i moći i pod velikim zemljanim humkama. Dragocjeni nalazi (oružje, nakit, keramičke posude, predmeti ceremonijalnog karaktera - zlatni bodež i srebrna sjekira) nedvosmisleni su dokaz visokog društvenog položaja sahranjenih osoba. U pitanju je jedan od najpoznatijih primjera bronzanodopskih sahrana u Evropi. Vjerujemo da bi u javnom interesu bilo najprije otkupljivanje parcela na kojima se nalaze praistorijski tumuli, a potom i izgradnja savremenog muzejskog punkta na tom prostoru. To bi doprinijelo sprečavanju devastacije ovih lokaliteta i njihovoj valorizaciji.